तभी एक ऐसी घटना घटी जिससे सारा परिदृश्य बदल गया । ब्रिटिश पार्लियामेंट ने जो नया इंडिया बिल बनाया , उसमें सुप्रीम काउन्सिल ऑफ़ इंडिया में ” Law Member ” का एक नया पद बनाया गया जिस पर ऐसे ही व्यक्ति की नियुक्ति की जानी थी जो न तो ईस्ट इंडिया कंपनी का कर्मचारी हो और न कंपनी की गतिविधियों से जुड़ा हुआ हो। उस ज़माने में इंग्लैंड के सरकारी क्षेत्र में ऐसे लोगों का मिलना कठिन था जो ईस्ट इंडिया कंपनी से किसी न किसी रूप में जुड़े हुए न हों ( दूसरे शब्दों में यह भी कह सकते हैं कि जो लूट – मार में शामिल न हों ) । पर हमारे मानस – पिता ऐसे ही व्यक्ति थे । अतः इस पद का प्रस्ताव उन्हें दिया गया । इस पद के लाभ बताते हुए उन्होंने अपनी बहन को फिर लिखा कि इससे मुझे इज्ज़त तो मिलेगी ही, उससे भी अधिक पैसा मिलेगा – पूरे दस हज़ार पौंड प्रति वर्ष । मैंने सारी बात पता कर ली है । कलकत्ता में पांच हज़ार पौंड में बड़ी शान से रहा जा सकता है, इसलिए बाकी सारा पैसा बचेगा । उस पर ब्याज मिलेगा । मैं जब 39 वर्ष की जवान उम्र में ही वापस आऊँगा तब मेरे पास तीस हज़ार पौंड होंगे । मैं सारी ज़िंदगी ऐसी शान से रहूँगा जैसे कोई राजकुमार रहता है ; और मजेदार बात यह कि इंडिया में मुझे कोई मेहनत का काम भी नहीं करना है । आराम से बैठे – बैठे शाही काम करने हैं । ऊपर से उस देश में जितनी भी सुविधाएं मिल सकती हैं, वे सब भी मुझे मिलेंगी । इसे हम अपना सौभाग्य मानते हैं कि इन आकर्षणों ने हमारे मानस-पिता को यह पद स्वीकार करने और उस इंडिया में आने के लिए प्रेरित किया जो अन्यथा उन्हें बिलकुल पसंद नहीं था ।